**Яшәгәндә яшьнәп яшәлгән лә, сизелмәгән гомер үткәне.**

**(Мәктәптә лаеклы ялда булган укытучылар, хезмәткәрләр белән очрашу**

 **кичәсе)**

 Кичә вальс белән башланып китә.

1 а. б. Исәнмесез, хәерле көн, хөрмәтле мөгаллимнәр, кадерле әбиләребез, бабайларыбыз!

 Бүген сезгә сәлам юллыйбыз без,

 Сәлам сезгә безнең буыннан!

 Бар дөньяны бүләк итәр идем

 Әгәр килсә минем кулымнан!

Нинди  матур  сүзләр  табыйк,

Сезне  котлап  бүген  кичәдә.

Иң  зурысы-  сәламәтлек  кирәк ,

Тормыш  күперләрен  кичәргә.

Бәйрәм белән котлау өчен сүз лицеебыз директоры **\_\_\_\_\_\_\_\_\_\_\_** бирелә.

Ә хәзер хөрмәтле өлкәннәребезне котлау өчен сүз провсоюз комитеты рәисе \_\_\_\_\_\_\_\_\_ бирелә.

**(Сәхнәгә ике укучы чыга: малай кыз)**

1 а.б. (Куллары белән хисләнеп сөйли). Күрәсеңме, табигатьтә иң матур мизгелләр хакимлек итә: бар дөньяны алтын төскә манып, көз патшалык итә урамда!

2 а.б. (Малай йөри-йөри сөйли)

Җиргә төшә сары, ал яфраклар,

Көз җиткәнен алар белдерә.

Алтын көзем, минем туган ягым

Күңелемә якын, бер генә!

1 а.б. (Янына йөгереп килеп, арты белән борылып баса). Тукта инде,дустым, бүген без көз турында сөйләшергә чыкмадык, ләбаса!

2 а.б. Беләм. (Бармагын бөгә-бөгә санап китә). Бүген минем әбиемнең бәйрәме, бабаемның бәйрәме, дәү әниемнең...

1 а.б. Тукта инде, Илнар, әйдә, матур итеп котлыйк инде... (Пышылдап) Шигыреңне сөйлә.

 Баса. Төзәтенә.

2 а.б. Сезнең гомер юкка үтелмәгән,

 Һәр көнегез үткән мәктәптә.

 Серле сукмак аша сиздермичә,

 Юл салгансыз күпме йөрәккә.

1а.б. Шатлык җыры илем күгендә,

 Сезне бәйрәм белән котлап,

 Кошлар җырлый туган җиремдә.

 Без җырлыйбыз сезнең өчен дә!

Бергә: Бәйрәмегез белән, безнең кадерлеләребез!

 **Җыр өлкәннәр турында**

Малай белән кыз чыга.

1а.б.(Залга карап) Илнар, игътибар иткәнең бармы, безнең лицейда коридорлар, сыйныф бүлмәләре, тәрәз төпләре күзне иркәли, күңелне йомшарта торган гөлләр белән тулы.

2а.б. Әйдә, шушы матур гөлләрне җырларга кушып, кадерле укытучыларыбызга бүләк итик әле. Ә хәзер сәхнәгә гөлләр кебек гүзәл, чибәр кызларны чакырабыз.

 Пауза.Тынычлык.

1а.б. Тукта, бәлки болай чакыргач, алкышлар белән каршыларлар. (Залга карап, матур итеп). Рәхим итеп каршы алыгыз! Сезне бәйрәм белән котлап, сәхнәдә 4нче класс укучылары!

 **“Гөлләрем” җыр**

1 а.б. Дустым, тыңла, мин сиңа бер вакыйга сөйлим. Бик биек тауда көтүче яшәгән. Бервакыт яңгырлы бер төндә өч кеше аның ишеген шакыган.

-Минем өем бик бәләкәй, берегез генә керегез. Сез кемнәр соң? - дип сораган.

-Без- Дуслык, Бәхет һәм Байлык,-дигәннәр.

Ә син кемне кертер идең?

2а.б. Һе, әлбәттә, байлыкны инде. Минем акчам күп булсамы... (Читкәрәк китеп хыяллана башлый). Әбиемнең бәйрәменә тәмле торт алыр идем. Әтигә зууур матур чит ил машинасы алып бирер идем. Кибеттән көн саен мороженое алам. Тагын...

1а.б. Тукта әле, Илнар, Байлык белән нәрсә эшләп була соң? Көтүче бит дуслыкны сайлаган. Ни өчен дисеңме?

2а.б. (Үпкәләгән булып). Ну, шуннан, ни өчен инде?

1а.б. Чөнки Дуслык керү белән, өйгә Бәхет тулган, Байлык килгән. Безнең өлкән укытучыларыбыз да шундый ук фикердә булыр иде. Һәм, әйдәгез, дуслык турында җыр тыңлыйк әле!

 **“Белегез шуны”**

(Малай, кыз берсен берсе уздырып әбисен мактый).

1а.б. Бәлки минем әбиемне син дә белә торгансыңдыр,

 Әбиемне әби диеп әйтүе дә уңайсыз.

2а.б. Ә минем әби гел көлеп тора.

 Көне буе ничек армый, куллары биеп тора.

 Түребездә балкып тора, өебезнең кояшы.

 Оста бии! Ничек кенә әби кебек буласы!..

1а.б. Ә бу биюдә әби- бабай,

 Кызлар матур бииләр.

 Чакырыйк әле сәхнәгә

 Биючеләр дисеннәр.

 Бу биюне бүләк итик,

 Кадерле өлкәннәргә.

 Без аларны тиңлибез ич

 Иң яраткан гөлләргә.

 **Шаян бию (әби, бабай, кызлар бии)**

**(Малай курыккан булып, Айгөлгә төртә)**

2а.б. Айгөл, кара әле, кара, анда кемнәр бар?

1а.б. Соң, Илнар, минем әбиемнең ишегалдында нинди генә “кемнәр” булмас?! Мин аңа барган саен тавык-чебешләрен карашам, түтәлләренә су сибәм. Әбиләргә булышырга кирәк. Соңыннан алардан ишеткән матур теләкләрдән күңелләр эреп китә. Аннары..(Сөйләмәкче була, малай туктата, кызның артына качмакчы була).

2а.б. Айгөл дим, Айгөл, чемет әле мине! Әтәч, тавык... Тагын... А-а-алар сөйләшәләр түгелме?!

1а.б. Иии, Илнар, үзең 5 класста укыйсың, үзең һаман аера белмисең! Бу бит Фәймә Мөнировна җитәкчелегендә “Тылсымлы сүз” түгәрәгенә йөрүче укучылар.

2а.б. Ә-ә-әйдә алайса чакырыйк без аларны сәхнә түренә...(Курыккан тонда әйтә)

1а.б. (Кыз матур итеп кычкырып, залга карап әйтә) Рәхим итеп каршы алыгыз!

**Йорт хайваннары турында театральләштерелгән тамаша**

1а.б.Газизләрдән газиз, изгеләрдән изге, олы җанлы, бөек хөрмәткә лаек ветеран укытучыларыбыз, техник хезмәткәрләребез! Сезнең яшьлек авыр елларга, олы сынаулар чорына туры килсә дә, сез сабыр булгансыз, сайлаган һөнәрегезгә тугры калып, яшь буынны тәрбияләүдә зур көч куйгансыз.

Сезгә булган чиксез хөрмәтебез,

Урын алсын йөрәк түрендә.

Шатлык, куанычлар, ак бәхетләр,

Юлдаш булсын гомер-гомергә.

Менә бүген гомер бәйрәмегез,

Тик күзләрдә яшьләр эленә.

Нишлисең бит, Ходай шулай язган

Һәркем керә гомер көзенә.

Әйдә, гомер үтсен, чәч агарсын,

Ә йөрәккә кырау төшмәсен.

Килер көннәрегез тазалык һәм

Гел шатлыклар гына өстәсен.

**Җыр “Картаямыни соң йөрәк”**

Шушы бәйрәмнең матур хатирәсе

Күңелләрдә калсын уелып.

Кабат котлыйбыз сезне чын күңелдән,

Барыбыз бергә монда җыелып.

Без сезгә бары тик кояшлы көннәр, гаилә бәхете, балалар һәм оныклар куанычы, ә иң мөһиме- сәламәтлек телибез! Киләсе елда да шатланып тагын очрашырга язсын. Киләсе очрашуларга кадәр саубулыгыз, исән-сау булыгыз!